Els ajuntaments afectats per la taxa de l’aigua de la potabilitzadora exigeixen la seua devolució al Consell
08 de maig de 2017

Carcaixent

Els ajuntaments dels pobles afectats per la taxa que l'Entitat Pública de Sanejament d'Aigües Residuals (EPSAR) cobra als municipis connectats a la potabilitzadora han acordat exigir al Consell que es cancel·len de forma cautelar els pagaments i que es tornen les taxes ja abonades. A la reunió, celebrada a Favara la passada setmana, van assistir alcaldes i representants municipals d’Alzira, Algemesí, Carcaixent, Corbera, Cullera, Favara i Llaurí. Per part de Carcaixent va estar present el regidor de Serveis Municipals, Ivan Martí.

Concretament, van acordar exigir al Consell que torne els pagaments realitzats per la taxa de l'aigua que es cobra per les obres de l'ETAP, els pous de la Garrofera i les conduccions de l'aigua potable. Així, els consistoris sol·licitaran una reunió urgent amb la consellera de Medi Ambient, Elena Cebrián, amb el secretari autonòmic de l'àrea, Julià Álvaro, i amb la presidenta de la Confederació Hidrogràfica del Xúquer. També es va acordar sol·licitar una reunió amb el director general de l’Aigua, que està fixada per a demà dimarts.

Per poder fer esta demanda, els municipis  utilitzaran la sentència del Tribunal Suprem que va anul·lar el pla que deixava la comarca sense assignació de recursos hídrics superficials per al proveïment humà, i que únicament contemplava l'intercanvi d'aigües amb els regants imposat per la Confederació Hidrogràfica del Xúquer (CHX), que suposava una despesa de 7 cèntims per metre cúbic d'aigua per als municipis. En esta sentència, a més, es va consagrar per primera volta a l’ordenament jurídic espanyol el principi de «qui contamina paga», ja que es considera provat que no van ser les localitats les responsables de la contaminació dels pous, l'origen es deu a l'activitat agrícola i ramadera, i és competència de la Generalitat el control dels productes fitosanitaris. Per este motiu, els consistoris exigiran l'anul·lació de la taxa de manera cautelar i el reemborsament de les quantitats ja abonades des de l’enganxament, ja que entenen que els pobles han de pagar per l'explotació de les instal·lacions i pel subministrament d'aigua, però no per l'amortització d'unes infraestructures que han costat més de 50 milions d'euros i que s'han fet pels alts índexs de nitrats que presenten els pous, que han obligat les localitats a connectar-s'hi.